Broj: 711-I-2417-M-412/22-02-21

Zagreb, 27. listopada 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI), **na zahtjev Karla Kukeca, direktora trgovačkog društva Tehnološki park Varaždin d.o.o. za inkubaciju inovativnih tehnologijskih poduzeća do 31. srpnja 2022**., za davanjem mišljenja Povjerenstva, na 192. sjednici, održanoj 27. listopada 2022., daje sljedeće

**MIŠLJENJE**

**S obzirom da je Karlo Kukec do 31. srpnja 2022., odnosno u primjerenom razdoblju od stupanja na snagu ZSSI-a, prestao** **obnašati dužnost direktora/člana Uprave trgovačkog društva** **Tehnološki park Varaždin d.o.o. za inkubaciju inovativnih tehnologijskih poduzeća, nije dužan Povjerenstvu podnijeti imovinsku karticu.**

Obrazloženje

Zahtjev za davanjem mišljenja Povjerenstva podnio je Karlo Kukec, član Uprave trgovačkog društva Tehnološki park Varaždin d.o.o. za inkubaciju inovativnih tehnologijskih poduzeća ( u daljnjem tekstu: Tehnološki park Varaždin d.o.o. ) do 31. srpnja 2022.U knjigama ulazne pošte Povjerenstva zahtjev je zaprimljen 19. listopada 2022. pod poslovnim brojem 711-U-8407-M-412/22-01-5, povodom kojeg se vodi predmet broj M-412/22.

Člankom 3. stavkom 1. točkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici u smislu navedenoga Zakona. Uvidom u sudski registar nadležnog trgovačkog suda utvrđeno je su osnivači/članovi trgovačkog društva Tehnološki park Varaždin d.o.o.: Grad Varaždin, Sveučilište u Zagrebu, Fakultet organizacije i informatike te Sveučilište Sjever, pri čemu su predsjednik i članovi Uprave navedenog trgovačkog društva obveznici u smislu ZSSI-a, s obzirom da je Grad Varaždin većinski osnivač društva, što je Povjerenstvo utvrđivalo prilikom upisa novih obveznika u Registar koji za tu svrhu ustrojava.

Zakonom o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSS11) nije bilo propisano da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici u smislu navedenoga Zakona.

Člankom 8. stavkom 3. i 4 ZSSI-a propisano je da su obveznici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U zahtjevu podnositelj navodi da je primio zaključak za ispunjavanjem obrasca imovinske kartice, dok je njegov mandat istekao 31. srpnja 2022., što je vidljivo i u Registru obveznika.

Podnositelj traži mišljenje Povjerenstva ima li i nadalje obvezu podnijeti imovinsku karticu.

Člankom 8. stavkom 1. ZSSI/21-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost.

Imajući u vidu da Karlo Kukec u trenutku stupanja na snagu ZSSI-a nije bio obveznik toga Zakona te da je dužnost člana Uprave trgovačkog društva Tehnološki park Varaždin d.o.o. obnašao u kraćem razdoblju od njegova stupanja na snagu, slijedom čega je u primjerenom razdoblju otklonjena okolnost temeljem koje bi bio smatran obveznikom u smislu odredbe članka 3. stavka 1. točke 40. ZSSI-a, Povjerenstvo utvrđuje da isti nije dužan podnijeti imovinsku karticu.

Slijedom navedenog Povjerenstvo je dalo mišljenje kao što je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Podnositelj Karlo Kukec, putem e-mail adrese
2. Objava na internetskoj stranici Povjerenstva